PACE ร่วงกว่า 4% หลังโครงการ “มหานคร” จ่อถูกร้องเรียนใช้สถาปนิกต่างชาติ
PACE ร่วงกว่า 4% หลังโครงการ "มหานคร" จ่อถูกร้องเรียนใช้สถาปนิกต่างชาติขัดกฎหมายไทย ล่าสุด ณ เวลา 10.35 น. ราคาอยู่ที่ 3.74 บาท ลบ 0.18 บาท หรือ 4.59% สูงสุดที่ 3.90 บาท ต่ำสุดที่ 3.68 บาท มูลค่าซื้อขายที่ 57.78 ล้านบาท
31 ส.ค. 2559

ผู้สื่อข่าวรายงานว่า ราคาหุ้นบริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ณ เวลา 10.35 น. ราคาอยู่ที่ 3.74 บาท ลบ 0.18 บาท หรือ 4.59% สูงสุดที่ 3.90 บาท ต่ำสุดที่ 3.68 บาท มูลค่าซื้อขายที่ 57.78 ล้านบาท ขณะที่ดัชนีตลาดหุ้นไทยโดยรวมลบ 0.20%
 
นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า บ่ายวันนี้จะเข้ายื่นเรื่องร้องเรียนโครงการ”มหานคร”ต่อนายรักษเกชา แฉ่ฉาย เลขาธิการ สำนักงานผู้ตรวจการแผ่นดิน เพื่อขอให้ตรวจสอบกระทรวงพาณิชย์ และกระทรวงแรงงาน กรณีปล่อยปละละเลยให้สถาปนิกชาวต่างชาติออกแบบการก่อสร้างอาคารมหานคร ซึ่งขัดต่อ พ.ร.บ.การประกอบธุรกิจของคนต่างด้าว พ.ศ.2542 และ พ.ร.บ.การทำงานของคนต่างด้าว พ.ศ.2551 รวมทั้งไม่ควบคุมดูแลปล่อยให้ต่างด้าวเป็นเจ้าของกิจการหรือประกอบอาชีพที่กฎหมายสงวนไว้สำหรับคนไทยเท่านั้น
“ไม่ได้ทำตามกระแส แต่หลังจากรับรู้ข้อมูลจากสื่อแล้วก็ได้ตรวจสอบ เห็นว่าขัดต่อกฎหมาย จึงจะนำเรื่องไปร้องเรียนกับผู้ตรวจการแผ่นดินในช่วงบ่ายวันนี้”นายศรีสุวรรณ กล่าวกับ”อินโฟเควสท์”เช้านี้
อนึ่ง PACE เป็นเจ้าของโครงการมหานครโครงการอสังหาริมทรัพย์ระดับไฮเอนด์ในรูปแบบมิกซ์ยูส (Mixed-use) ซึ่งเป็นอาคารที่สูงที่สุดในประเทศไทยที่เพิ่งเปิดตัวอย่างอลังการไปเมื่อวันที่ 29 ส.ค.ที่ผ่านมา